- ማቶሳ
- <
- 10
- >

10
ዬሱሲ ኪቲዳ ታማኔ ናምዑ ሃዋሬታ
(ማር 3፡13-19፤ ሉቃ 6፡12-16)
1 ዬሱሲ ታማኔ ናምዑ ታማሬታ ባኮ ፄጊዲ፥ ቱና ኣያናታ ኬሳና ሜላኔ ሃርጌ ኡባ ፓꬃና ሜላ ኤንታው ማታ ኢሚስ።
2 ዬሱሲ ኪቲዳ ታማኔ ናምዑ ሃዋሬታ ሱንꬃይ፡ ኮይሮይ ጴፂሮሳ ጊያ ሲሞናኔ ኢያ ኢሻ ኢንዲሪያሳ፥ ዛብዲዮሳ ናዓ ያይቆባኔ ኢያ ኢሻ ዮሃኒሳ፥ 3 ፊልጶሳኔ ባርቶሎሚዮሳ፥ ቶማሳኔ ቃራፃ ቃንፂሲያ ማቶሳ፥ ኢልፊዮሳ ናዓ ያይቆባ፥ ታዲዮሳ፥ 4 ባ ቢታስ ሚሼቲያ ሲሞናኔ ዬሱሳ ኣꬂ ኢሚዳ ኣስቆሮታ ዪሁዳ።
5 ሄ ታማኔ ናምዓታ ዬሱሲ ኪቲዲ ዬዲሼ፥ «ኣይሁዴ ጊዶና ዴሪያኮ ቦፒቴ፥ ቃሲ ሳማሬታ ካታማካ ጌሎፒቴ። 6 ሺን ኢስራዔሌ ኬꬃፌ ጊዲዳ ሂኒ ꬋዪዳ ዶርሳታኮ ቢቴ። 7 ያ ቢዲ፥ ‹ሳሎ ካዎቴꬃይ ማታቲስ› ጊዲ ኦዲቴ። ሉቃ 10፡4-12 8 ሃርጋንቾታ ፓꬂቴ፥ ሃይቂዳይሳታ ሃይቆፔ ዴንꬂቴ፥ ባሮ ሃርጋንቾታ ጌሺ ፓꬂቴ፥ ቱና ኣያናታ ኬሲቴ። ሂንቴ ጮ ኤኪዳይሳ ጮ ኢሚቴ። 9 ሂንቴ ኪሴን ዎርቃ፥ ዎይኮ ቢራ ሳንቲሜ ኦይኮፊቴ። 10 ሂንቴ ኦጊያስ ካርፂቶ፥ ናምዑ ኣፊላ፥ ዎይኮ ጫማ ዎይኮ ፃምዓ ኦይኮፊቴ፤ ኦሳንቹዋስ ጋላሳ ካꬂ ኮሼስ። 1ቆሮ 9፡14፤ 1ፂሞ 5፡18
11 «ሂንቴ ኢሲ ካታማ ዎይኮ ጉታ ጌሊያ ዎዴ ሂንቴና ሞኪዲ ኤካናው ኡፋይቲያ ኡራ ኮዪዲ ኢያ ሶን ሼምፒቴ፤ ሂንቴ ባና ጋካናው ያን ጋምዒቴ። 12 ቃሲ ኦዴ ሶካ ጌሊሼ ሳሮꬂቴ። 13 ሄ ኬꬃይ ሂንቴና ሞኪኮ ሂንቴ ሳሮꬂዳ ሳሮይ ኤንታና ጋኮ፥ ሺን ኤንቲ ሞኮና ኢፂኮ ሂንቴ ሳሮꬂዳ ሳሮይ ሂንቴው ጉዬ ሲሞ። 14 ኦኒካ ሂንቴና ሞኮናኔ ሂንቴ ኦዲያባ ሲዖና ኢፂኮ ሄ ኬꬃፌ ዎይኮ ሄ ካታማፔ ኬዪሼ ሂንቴ ቶሁዋን ዴዒያ ባና ፒቲዲ ኬዪቴ። ሃ.ኦ 13፡51 15 ታ ሂንቴው ቱማ ኦዳይስ፤ ፆሳ ፒርዳ ጋላሳን ሄ ካታማፔ ሶዶሜሲኔ ጋሞራ ካታማታስ ፒርዳይ ካዉያና። ማቶ 11፡24፤ ሜꬌ 19፡24
16 «ታ ሂንቴና ዶርሳታዳ ሱꬉሜታ ጊዶ ዬዳና። ሄሳ ጊሾ፥ ሾሻዳ ጪንጫታ፥ ሆሌዳ ኣዳታ ጊዲቴ። ሉቃ 10፡3 17 ኣሳይ ሂንቴና ፒርዳ ዳይናታስ ኣꬂ ኢማና፥ ቃሲ ኣይሁዴ ዎሳ ኬꬃን ሂንቴና ጋራፋና። ሄሳ ጊሾ፥ ኤንታፌ ናጌቲቴ። ማር 13፡9-11፤ ሉቃ 12፡11-12፤ 21፡12-15 18 ታ ጊሾ ጊዲ ሂንቴና ዴሪያ ሃሬይሳታ ሲንꬄኔ ካዎታ ሲንꬄ ኤፋና። ኤንታ ሲንꬃኒኔ ኣይሁዴ ጊዶና ዴሪያ ሲንꬃን ኤቂዲ ሂንቴ ታባ ማርካታና። 19 ሺን ሂንቴና ፒርዳስ ኣꬂ ኢሚያ ዎዴ ዎይጊዲ ዛሪኖ ጊዲ ኡንዔቶፊቴ፤ ሄ ሳቲያን ሂንቴ ጋናባ ፆሳይ ሂንቴው ኢማና። 20 ኣይስ ጊኮ፥ ሂንቴናን ሃሳዬይ ሂንቴ ኣዋ ጌሻ ኣያናፔ ኣቲን ሂንቴና ጊዴኬታ።
21 «ኢሻይ ባ ኢሻ፥ ኣዋይ ባ ናዓ፥ ሃይቆስ ኣꬂ ኢማና፥ ናይቲ ባንታና ዬሊዳይሳታ ቦላ ዴንዲዲ ኤንታና ዎꬊሳና።ማር 13፡12፤ ሉቃ 21፡16 22 ታ ጊሾ ጊዲ ኣሳ ኡባይ ሂንቴና ኢፃና፥ ሺን ዉርሴꬂ ጋካናው ሚኒዳይ ኣታና። ማቶ 24፡9፤ ማር 13፡13፤ ሉቃ 21፡17፤ ማቶ 24፡13፤ ማር 13፡13 23 ኢሲ ሄራፔ ሂንቴና ኤንቲ ጎዲኮ ሃራ ካታማ ባቃቲቴ። ታኒ ሂንቴው ቱማ ኦዳይስ፤ ኣሳ ናዓይ ያና ጋካናው፥ ሂንቴ ኢስራዔሌ ካታማ ኡባ ካንꬄኬታ።
24 «ታማሬይ ባ ኣስታማሪያፔ፥ ኣይሌይ ባ ጎዳፔ ኣꬌና።ሉቃ 6፡40፤ ዮሃ 13፡16፤ 15፡20 25 ታማሬይ ባ ኣስታማሪያ፥ ኣይሌይ ባ ጎዳ ዳኒኮ ኢያው ጊዳና። ኬꬃዋ ቢዔልዜቡላ ጊኮ ኢያ ሶ ኣሳ ዋኒዲ ኢሲዲ ፄጌኔ?ማቶ 9፡34፤ 12፡24፤ ማር 3፡22፤ ሉቃ 11፡15
26 «ሂዛ፥ ኣሳስ ያዮፊቴ። ካሜቲዳባይ ቆንጮና፥ ቆሴቲዳባይ ጌሺ ኬዮና ኣቴና። ማር 4፡22፤ ሉቃ 8፡17 27 ታኒ ሂንቴው ꬉማን ኦዲያባ ሂንቴ ፖዖን ኦዲቴ፤ ታ ሂንቴው ሃይꬃን ካልካሺዳባ ዳባባን ኣዋጂቴ። 28 ኣሾፔ ኣቲን ሼምፖ ዎꬋናው ዳንዳዖናይሳታስ ያዮፊቴ። ሺን ሼምፑዋኔ ኣሹዋ ጋናሜን ꬋይሳናው ዳንዳዒያ ፆሳስ ያዪቴ። 29 ናምዑ ቡቤቲ ኢሲ ሳንቲሜን ባይዜቶኮናዬ? ሃኖፔ ኣቲን፥ ኤንታፌ ኢሲናካ ሂንቴ ፆሳይ ጎና ዴዒሺን ሳዓን ዎꬉኩ። 30 ሃሪ ኣቶሺን፥ ሂንቴ ሁዔ ቢናናይካ ፓይዴቲዲ ዴዔስ። 31 ሂዛ፥ ዳሮ ቡቤታፔ ሂንቴ ኣꬊያ ጊሾ ያዮፊቴ።
32 «ኣሳ ሲንꬃን ታው ማርካቲያ ኡባስ ታኒካ ሳሉዋን ዴዒያ ታ ኣዋ ሲንꬃን ማርካታና። 33 ሺን ኣሳ ሲንꬃን ታና ካዴይሳ ታኒካ ሳሎን ዴዒያ ታ ኣዋ ሲንꬃን ካዳና። 2ፂሞ 2፡12
34 «ታኒ ሳዓን ሳሮ ኤሃናው ዪዳ ሂንቴው ዳኖፖ። ታኒ ቶራፔ ኣቲን ሳሮቴꬂ ኤሃናው ያቢኬ። 35 ታኒ ዪዳይ፥
‹ናዓ ኣዋፔ
ማጫ ናዒው ኣዬፔ
ናዓ ማቺው ኣዚና ኣዬፔ ሻካናሳ። ሚክ 7፡6
36 ኣሳስ ሞርኬቲ ኢያ ሶ ኣሳታ ጊዳና።›
37 «ታፔ ኣꬂዲ ባ ኣዋ ዎይኮ ባ ኣዪው ዶሴይ፥ ታባ ጊዳናው ቤሴና። ባ ኣዴ ናዓ ዎይኮ ባ ማጫ ናዒው ታፔ ኣꬂዲ ዶሴይ፥ ታባ ጊዳናው ቤሴና። 38 ባ ማስቃሊያ ቶኪዲ ታና ካሎና ኦኒካ ታባ ጊዳናው ቤሴና። ማቶ 16፡24፤ ማር 8፡34፤ ሉቃ 9፡23 39 ባ ሼምፑዋ ኣሻናው ኮዬይ ꬋይሳና፥ ሺን ባ ሼምፑዋ ታ ጊሾ ኣꬂ ኢሜይ ኣሻና። ማቶ 16፡25፤ ማር 8፡35፤ ሉቃ 9፡24፤ 17፡33፤ ዮሃ 12፡25
40 «ሂንቴና ሞኬይ ታና ሞኬስ፥ ታና ሞኬይ ቃሲ ታና ኪቲዳይሳ ሞኬስ። ሉቃ 10፡16፤ ዮሃ 13፡20፤ ማር 9፡37፤ ሉቃ 9፡48 41 ናቢያ ናቤ ሱንꬃን ሞኬይ፥ ናቢያꬆ ዎይቴታና፤ ቃሲ ፂሉዋ ፂሎ ሱንꬃን ሞኬይ፥ ፂሉዋꬆ ዎይቴታና። 42 ታ ሂንቴው ቱማ ኦዳይስ፤ ሃ ታ ታማሬታፔ ጉፂያ ኢሱዋስ ታና ካሊያ ጊሾ ሃሪ ኣቶሺን ጉꬃ ኢርፃ ሃꬂ ኢሚኮ ኢያ ዎይቶይ ꬋዬና» ያጊስ።

- ማቶሳ
- <
- 10
- >

10:7 ሉቃ 10፡4-12

10:10 1ቆሮ 9፡14፤ 1ፂሞ 5፡18

10:14 ሃ.ኦ 13፡51

10:15 ማቶ 11፡24፤ ሜꬌ 19፡24

10:16 ሉቃ 10፡3

10:17 ማር 13፡9-11፤ ሉቃ 12፡11-12፤ 21፡12-15

10:21 ማር 13፡12፤ ሉቃ 21፡16

10:22 ማቶ 24፡9፤ ማር 13፡13፤ ሉቃ 21፡17፤ ማቶ 24፡13፤ ማር 13፡13

10:24 ሉቃ 6፡40፤ ዮሃ 13፡16፤ 15፡20

10:25 ማቶ 9፡34፤ 12፡24፤ ማር 3፡22፤ ሉቃ 11፡15

10:26 ማር 4፡22፤ ሉቃ 8፡17

10:33 2ፂሞ 2፡12

10:35 ሚክ 7፡6

10:38 ማቶ 16፡24፤ ማር 8፡34፤ ሉቃ 9፡23

10:39 ማቶ 16፡25፤ ማር 8፡35፤ ሉቃ 9፡24፤ 17፡33፤ ዮሃ 12፡25

10:40 ሉቃ 10፡16፤ ዮሃ 13፡20፤ ማር 9፡37፤ ሉቃ 9፡48

© 2011 WBT